·užtikrinimas, kad ES būtų gaminama pakankamai vakcinų, tad jų tiekimas valstybėms narėms būtų pakankamas; to bus pasiekta su vakcinų gamintojais sudarant išankstines pirkimo sutartis pagal Skubios paramos priemonę (SPP). Be tokių sutarčių, gali būti teikiamas papildomas finansavimas ir kitų formų parama;

Tačiau COVID-19 vakcina reikalinga daug skubiau. Per šią krizę visame pasaulyje besidarbuojančių komandų užmojis – tinkamą vakciną sukurti per 12–18 mėnesių. Be to, kai bus sukurta tinkama COVID-19 vakcina, pasaulio poreikiams patenkinti reikės pagaminti šimtus milijonų ar net milijardus jos dozių, nesutrikdant kitų būtinų vakcinų gamybos.

Remdamasis gegužės 7 d. Sveikatos tarybos prašymu, Sveikatos saugumo komitetas toliau rengia ES imunizacijos programą siekdamas išsiaiškinti vakcinos poreikio mastą ES. Ši imunizacijos programa grindžiama valstybių narių, Europos ligų prevencijos ir kontrolės centro (ECDC) ir Pasaulio sveikatos organizacijos (PSO) ekspertinėmis žiniomis.

2.1.ES masto veiksmai siekiant veiksmingumo ir solidarumo

ES valstybės narės yra glaudžiai tarpusavyje susijusios. Bendroji rinka, kurioje laisvai juda prekės ir žmonės, sudarė sąlygas glaudžiai valstybių narių ekonomikos integracijai ir padidino visų mūsų ekonominę ir socialinę tarpusavio priklausomybę. Tad pandemijai keliaujant iš vienos valstybės narės į kitą, jos socialinis ir ekonominis poveikis taip pat išplinta į kitas valstybes nares. Todėl būtina, kad visos 27 ES valstybės narės turėtų prieigą prie vakcinos kuo anksčiau. Tas pat pasakytina apie Europos ekonominės erdvės (EEE) valstybes nares.

Todėl patikimiausias, greičiausias ir veiksmingiausias būdas pasiekti šiuos tikslus yra bendri ES lygmens veiksmai. Nė viena valstybė narė nėra pajėgi investuoti tiek, kiek reikia, kad būtų sukurta vakcina ir pagamintas pakankamas jos kiekis. Bendra strategija leidžia padidinti šansus, pasidalyti riziką ir sutelkti investicijas, kad būtų pasiekta masto ekonomija, aprėptis ir greitis.

Italijai, Nyderlandams, Prancūzijai ir Vokietijai suformavus įtraukų vakcinacijos aljansą jau žengtas svarbus žingsnis link bendrų valstybių narių veiksmų. Aljansas buvo sudarytas siekiant sutelkti tų šalių nacionalinius išteklius ir Europos gyventojams užtikrinti vakcinos tiekimą lygiomis sąlygomis. Šis pasiūlymas grindžiamas svarbiu to aljanso nuveiktu parengiamuoju darbu.

Siekdama šią veiklą išplėsti visos ES mastu Komisija siūlosi vykdyti centralizuotą viešųjų pirkimų procesą, teikiantį nemažai svarbių privalumų. Visų pirma, visos ES valstybės narės galės pasinaudoti galimybe įsigyti vakcinų vykdant bendrą viešąjį pirkimą. Be to, toks procesas labai supaprastins derybų procesą vakcinų gamintojams – jiems reikės derėtis tik su vienu subjektu, todėl visiems sumažės išlaidos. Palyginti su 27 atskirais viešaisiais pirkimais, centralizuotas vakcinų pirkimas ES lygmeniu bus daug spartesnis ir veiksmingesnis. Iš tiesų europinis požiūris padėtų išvengti valstybių narių tarpusavio konkurencijos. Be to, jis didintų visų valstybių narių solidarumą, nepriklausomai nuo jų gyventojų skaičiaus ir perkamosios galios. Veikiant visos ES mastu derybose su sektoriaus atstovais padidėtų ES derybinis svoris. Be to, tai suteiktų galimybių suderinti Komisijos ir valstybių narių mokslo bei reguliavimo srities ekspertines žinias.

Veikiant visos ES mastu visada bus išlaikytas subsidiarumo principas ir valstybių narių kompetencija sveikatos politikos srityje: skiepijimo politika išliks valstybių narių prerogatyva.

2.2.Išankstinės pirkimo sutartys pagal Skubios paramos priemonę

Kad padėtų įmonėms greitai sukurti ir pagaminti vakciną, Komisija valstybių narių vardu sudarys sutartis su atskirais vakcinų gamintojais. Dalis vakcinos gamintojų išlaidų iš anksto bus padengtos iš SPP lėšų mainais už teisę per tam tikrą laikotarpį už tam tikrą nustatytą kainą įsigyti tam tikrą vakcinos dozių skaičių. Tai bus daroma sudarant išankstines pirkimo sutartis.

Dėl šių sutarčių su atskiromis įmonėmis bus deramasi pagal jų konkrečius poreikius, siekiant jas paremti ir kartu užsitikrinti pakankamą vakcinų tiekimą. Taip bus sumažinta rizika, susijusi su būtinomis investicijomis ne tik į vakcinų kūrimą ir klinikinius tyrimus, bet ir į reikiamo masto gamybos pajėgumus visoje vakcinų gamybos grandinėje, kurių reikia, kad sukūrus vakciną ES ir visame pasaulyje galima būtų panaudoti pakankamai jos dozių. Sutarties sąlygose bus išlaikyta pusiausvyra tarp gamintojo perspektyvų greitai pagaminti saugią ir veiksmingą vakciną ir investicijų, kurių reikia vakcinai pateikti Europos rinkai.

Sutartys su įmonėmis galės būti sudaromos Komisijai vykdant viešųjų pirkimų procedūrą visų dalyvaujančių valstybių narių vardu. Susijęs finansavimas bus skiriamas iš SPP lėšų. Biudžeto valdymo institucijos, Europos Parlamentas ir Taryba, SPP skyrė 2,7 mlrd. EUR. Komisija yra pasirengusi didelę dalį šių lėšų skirti čia aprašytai veiklai, kad būtų kuo labiau padidintos galimybės per kuo trumpesnį laiką sukurti perspektyvią vakciną ES ir visam pasauliui. Jei prireiks papildomų lėšų, valstybės narės turės galimybę papildyti SPP ir užpildyti finansavimo spragą, kad būtų galima finansuoti daugiau pasiūlymų.

Kai tik paaiškės, kad kuri nors iš remiamų vakcinų yra tinkama, valstybės narės galės ją įsigyti tiesiogiai iš gamintojo išankstinėse pirkimo sutartyse nustatytomis sąlygomis. Galimybės įsigyti vakcinos valstybėms narėms bus paskirstomos pagal gyventojų skaičių.

Valstybės narės, kaip galutinės vakcinų pirkėjos, šiame procese dalyvaus nuo pat pradžių. Jų bus prašoma pareikšti nuomonę dėl potencialių vakcinų, taip pat skirti papildomą finansavimą (jei nepakaktų SPP lėšų) ir su jomis bus glaudžiai bendradarbiaujama per derybas. Siekdama įforminti abipusius įsipareigojimus Komisija siūlo su dalyvaujančiomis valstybėmis narėmis sudaryti susitarimą. Visoms dalyvaujančioms valstybėms narėms bus atstovaujama valdančiojoje taryboje, kuri padės Komisijai visais išankstinės pirkimo sutarties aspektais prieš ją pasirašant. Dėl išankstinių pirkimo sutarčių derėsis jungtinė derybų grupė, sudaryta iš Komisijos ir valstybių narių ekspertų. Išankstinės pirkimo sutartys bus sudarytos visų dalyvaujančių valstybių narių vardu.

Derybų tikslas – išankstines pirkimo sutartis su atskiromis įmonėmis sudaryti kuo geresnėmis sąlygomis. Šiose išankstinėse pirkimo sutartyse bus detaliai nustatytos numatomų mokėjimų sąlygos (kaip antai mokėjimų sumos, tvarkaraštis ir finansinė struktūra), vakcinos tiekimo sąlygos, jei ir kai pavyks sukurti tinkamą vakciną (kaip antai kaina vienam asmeniui, vakcinos dozių kiekis ir pristatymo terminas po to, kai bus suteiktas rinkodaros leidimas) ir visos kitos susijusios sąlygos (kaip antai gamybos pajėgumas ES, galimybės tuose pačiuose gamybos įrenginiuose gaminti kitas vakcinas ar vaistus nesėkmės atveju, taip pat atsakomybės nuostatos).

Pagal SPP reglamento reikalavimus valstybės narės ir Komisija pirmiau minėtame susitarime turėtų susitarti, kad Komisija vykdys viešuosius pirkimus valstybių narių vardu, taip pat dėl tokiems viešiesiems pirkimams taikomų sąlygų. Kaip nustatyta SPP reglamente, viešųjų pirkimų procedūra vykdoma pagal Finansinį reglamentą, kuriame nustatytos taisyklės, lygiavertės Sąjungos viešųjų pirkimų direktyvų taisyklėms, taigi ir nacionalinių viešųjų pirkimų taisyklėms. Kai kuri nors vakcina jau galės būti tiekiama, valstybės narės galės pasinaudoti Komisijos viešojo pirkimo rezultatais ir įsigyti vakcinos tiesiogiai iš gamintojo, nerengdamos papildomo nacionalinio viešojo pirkimo.

Nors už pirkimo procesą ir sudarytas išankstines pirkimo sutartis bus atsakinga Komisija, atsakomybė už vakcinos naudojimą, įskaitant bet kokį žalos atlyginimą pagal konkrečią išankstinę pirkimo sutartį, teks perkančiosioms valstybėms narėms. Todėl visais su atsakomybe susijusiais klausimais bus labai svarbi valdančiosios tarybos pagalba.

Šioje beprecedentėje situacijoje, kurią išgyvena ES, turi būti imamasi ryžtingų veiksmų. Nors bus imtasi rizikos mažinimo priemonių, pavyzdžiui, į investicinį portfelį įtraukti įmones, vakcinai kurti taikančias skirtingas technologijas, nesėkmės tikimybė yra didelė. Yra labai reali rizika, kad nė viena iš remiamų potencialių vakcinų nebus sėkminga. Tačiau, jei vakciną pavyktų gauti anksčiau, nauda – išgelbėtos gyvybės ir mažesni ekonominiai nuostoliai – būtų be galo didelė. Todėl rizikuoti verta.

Ši siūloma strategija yra tarsi draudimo liudijimas: tam tikra sektoriaus rizika perkeliama valdžios institucijoms mainais už tai, kad valstybėms narėms būtų užtikrintos lygios galimybės gauti įperkamą vakciną, jei pavyktų ją sukurti.

Įgyvendinant strategiją bus ieškoma sinergijos su kitomis Sąjungos priemonėmis, kad būtų užtikrintas visiškas Sąjungos veiksmų nuoseklumas ir papildomumas.